
Kommunedirektørens innstilling
Utvalg for helse og mestring tar saken til orientering.

Bakgrunn for saken
Utvalg for helse og mestring har bedt om jevnlig tilbakemelding på pasientflyt.


Saksfremstilling 
Status ved utgangen av uke 33 var tre overliggere innen somatikken. Tallene som rapporteres er hentet ut hver fredag og viser til at det denne fredagen var 3 pasienter. Det statistikken ikke har vist er antall overliggerdøgn. Vi har nå også fått mulighet til å følge utviklingen i antall overliggerdøgn per uke, og disse tallene vil bli inkludert i saksframlegget framover. I 1. halvår var gjennomsnittet 34 overliggerdøgn per uke. Så langt i 2. halvår er gjennomsnittet redusert til 20 overliggerdøgn per uke, og forrige uke var tallet fire.
Etter en lengre periode med høyt antall overliggere etter nyttår har nivået siden mars vært lavt. Denne utviklingen har i hovedsak fortsatt gjennom sommeren, med unntak av enkelte uker. På grunn av betydelige rekrutteringsutfordringer knyttet til sykepleierkompetanse ble én etasje ved Skien Helsehus stengt i uke 26 og 27, samt deler av uke 28. Tiltaket ble gjennomført for å unngå innleie fra vikarbyrå. Antallet overliggere økte de to første ukene av stengingen, noe som sannsynligvis kan ses i sammenheng med redusert kapasitet. Antallet var imidlertid raskt tilbake på et lavt nivå, og flere uker og dager har vært helt uten overliggere.
Samtidig har det i perioder vært ledige plasser ved kommunens institusjoner og bokollektiv. Dette må først og fremst ses i sammenheng med behovet for å finne riktig tilbud til den enkelte pasient, i tråd med prinsippene i innsatstrappen. Det har også sammenheng med at ny lokal forskrift for sykehjem og heldøgns omsorgsboliger trådte i kraft ved årsskiftet og tydeliggjorde skillet mellom de ulike botilbudene.
Det er videre positivt at trenden med færre personer som venter på langtidsplass fortsetter, både blant hjemmeboende og ved Skien Helsehus. Antallet som venter hjemme er relativt lavt, og det er også færre som venter på langtidsplass ved Skien Helsehus enn tidligere. I tillegg til etableringen av ni nye plasser i 7. etasje ved Skien Helsehus fra slutten av september 2025, utbyggingen av Lyngbakken sykehjem samt styrkingen av nattressursene i hjemmetjenesten og legevaktbilen, vurderes den positive utviklingen også å være et resultat av et ytterligere forbedret samarbeid både med Sykehuset Telemark og internt mellom tjenestene og Tjenestekontoret.
Antallet tildelte langtidsplasser ved sykehjemmene er fortsatt lavere enn ønskelig. Det vurderes imidlertid at kapasiteten vil bedres ytterligere gjennom etableringen av flere bokollektiv plasser og åpningen av omsorgsboligene på Tømmerkaia. Kommunen har fortsatt en avtale med Betanien Hospital om leie av inntil fem plasser, hvor det kun betales for faktisk bruk. Avtalen har vært benyttet ved to anledninger i sommer.

Effekten av saken 
Perspektiv	Negativ	Nøytral	Positiv	Ikke relevant
Konsekvens for klima på kort og lang sikt	 	x	 	 
Konsekvens for miljøet på kort og lang sikt	 	x	 	 
Økonomiske konsekvenser i et langt perspektiv	 	 	x	 
Konsekvens for folkehelsen	 	 	x	 


Kommunedirektørens vurdering og konklusjon
Kommunen har erfart en bedret situasjon knyttet til overliggerdøgn over lang tid. Selv om resultatene samlet sett i år har vært svært gode, er det fortsatt for tidlig å friskmelde situasjonen. Det er fortsatt pasienter som venter både hjemme og ved Skien Helsehus på langtidsplass i sykehjem. Det vurderes derfor som nødvendig å differensiere tilbudene ytterligere, med flere nivåer mellom hjemmetjenester og sykehjem. Etableringen av bokollektiv plasser og Tømmerkaia vil være et viktig bidrag i dette arbeidet. Bygget er planlagt klart for innflytting i november.
 
Vedlegg:
Pasientflyt 1. halvår 2026
Pasientflyt 2. halvår 2026

